Socialdemokratiet

**Socialdemokratiet** er et politisk parti i Danmark, der bekender sig til den politiske ideologi socialdemokratisme. Partiet har 49 mandater i Folketinget og er Folketingets største parti. Ved folketingsvalget d. 5. juni 2019 opnåede partiet med støttepartier 90 mandater og dannede en socialdemokratisk mindretalsregering.

Partiet blev første gang repræsenteret i Folketinget i 1884. I 1924-2001 og efter folketingsvalget 2015 har det været Danmarks største parti.

Partiets ungdomsorganisation har siden 1920 været Danmarks Socialdemokratiske Ungdom (DSU).

## Historie

Socialdemokratiets historie begyndte i efteråret 1871, hvor de tre socialister Louis Pio, Harald Brix og Paul Geleff gik sammen og stiftede *Den Internationale Arbejderforening for Danmark* som den danske afdeling af Første Internationale.I 1878 reorganiseredes det politiske arbejde med skabelsen af et formelt politisk parti *Socialdemokratisk Forbund*. Fra Socialdemokratiet kom i Folketinget i 1884 til 1905, var partiets repræsentanter ret isoleret i det parlamentariske arbejde.

Ved folketingsvalget i 1924 blev Socialdemokratiet det største parti med 36,6 procent af stemmerne, og partiet dannede for første gang regering – med Thorvald Stauning som statsminister. Han udnævnte verdens første demokratisk valgte kvindelige minister, Nina Bang, samme år. Staunings regering styrede Danmark sikkert gennem krisen i 1930'erne og indgik blandt andet det berømte Kanslergadeforlig med Venstre og en omfattende socialreform udarbejdet af socialminister K. K. Steincke.

Under den tyske besættelse under Anden Verdenskrig forblev Socialdemokratiet i den danske regering frem til dennes afgang 29. august 1943 og samarbejdede med den tyske besættelsesmagt. I 1945 led partiet et tab på 9 mandater til DKP som følge af utilfredshed med samarbejdspolitikken. Socialdemokratiet slog derefter ind på en klar antikommunistisk linje, der blev bekræftet, da Danmark i 1949 meldte sig ind i NATO under en socialdemokratisk ledet regering.

Socialdemokratiet havde uafbrudt regeringsmagten fra 1953 til 1968 under en række stærke og markante statsministre som Hans Hedtoft, H.C. Hansen, Viggo Kampmann og Jens Otto Krag. I denne periode blev velfærdsstaten udbygget kraftigt, og partiet opnåede de bedste valgresultater i efterkrigstiden. Folkeafstemningen om Danmarks medlemskab af EF i 1972 splittede partiet, da en række medlemmer støttede et nej mod partiledelsens ønske. Ved jordskredsvalget i 1973 gik partiet tilbage fra 73 til 46 mandater, og Anker Jørgensen ledede fra 1975-82 en række svage mindretalsregeringer, samtidig med at forholdet til fagbevægelsen forværredes. I 1982 gav han op og overdrog regeringsmagten til de borgerlige partier uden at udskrive valg.

Socialdemokratiet kunne igen danne regering den 25. januar 1993 med Poul Nyrup Rasmussen som statsminister. Han sad på posten frem til november 2001 og gennemførte en række brud med den klassiske socialdemokratiske politik fra efterkrigsperioden ved bl.a. en mere kontant udlændingepolitik og ved at indføre en aktiv arbejdsmarkedspolitik. Utilfredshed med udlændingepolitikken kostede dog partiet regeringsmagten ved valget i 2001, og fra 2001 til folketingsvalget i 2011 var partiet i opposition til borgerlige regeringer med hhv. Anders Fogh Rasmussen og Lars Løkke Rasmussen i spidsen.

På trods af, at partiet gik yderligere et mandat tilbage ved folketingsvalget den 15. september 2011, sikrede partiet sig regeringsmagten sammen med Socialistisk Folkeparti og Radikale Venstre, da de tre partier sammen med Enhedslisten havde fået flertal i Folketinget. Helle Thorning-Schmidt blev efter en dronningerunde den 16. september udnævnt som Danmarks statsminister. Ved folketingsvalget den 18. juni 2015 mistede partierne bag Helle Thorning-Schmidt flertallet i Folketinget. Thorning-Schmidt gik derfor af og blev afløst af Lars Løkke Rasmussen.

Mette Frederiksen overtog lederskabet af partiet i 2015, og efter folketingsvalget den 5. juni 2019 pegede et flertal på Frederiksen som statsminister. Under hendes lederskab har partiet lagt en klar sørenistisk linje.